钦定古今图书集成/方舆汇编/职方典/第1478卷 > 《修石屏城记》明·阚祯兆
## 钦定古今图书集成/方舆汇编/职方典/第1478卷 > 《修石屏城记》明·阚祯兆

自黔国削平六诏宣宁分定临元，异龙宵破，坎李授
首，三岛烽熄，千屯昼煖。此时皇威震荡，妖氛胆落，即
画地而守之，谁敢睥睨？历今二百馀年，兵力渐弱，桀
骜傍伺，非未雨绸缪，何恃以为保障？故申画郊圻，慎
固封守，毕公致治于成康之间，而今正其时也。屏接
壤元江河外，猡僰祇属羁縻。沙沟通黑坡、罗白旦之
“间，盗薮环集，乘隙骚动，猬舞蜂飞，狼吞虎攫，士女之
屠戮，村寨之掠劫，势不可支。数版土垣，岂堪庇百万
生灵哉！砖城之议，不可一日缓也。”或以大役难兴、或
以钱谷无措，或以征发召怨，相视而不敢任者，三十
年矣。乡绅陈宪副倾囊中金二千，慨然为之助，上台
亦屡檄酌议，以速其成。此时秉州篆者估九千金，议
加派，议私助，纷纷筑舍者又三年馀矣。乙丑，别驾顾
公来署屏符，甫下车，值魃焰为祟，剧寇纵横，招抚绥
安之馀，计非易土垣以砖，无以壮威灵而卫元元，于
是力请兴工。予奉檄历屏境，与士绅工役逐款同为
啇估，谅酌五千馀金。时方有事交寻云台一带，多以
就戍为辞，推托不从征发，欲以半州之力，供此大役。
别驾公虽毅然任之，而予犹疑其难就也。不半载而
报东西竣两门矣。不经年而报南北又竣两门，城铺
丽谯，次第举矣。且费不加多，而高广倍于昔日，非有
神输鬼运，何其费省而功倍若此？予心钦之，而心且
疑之也。迺询士民来谒者，咸曰：“顾公非有威驱势劫
也，洁”己以服人心，平价以慰众愿，不惜心力之劳瘁日抚工役之辛勤，远方闻而就役者如归市。故不罚
一卒，不挞一人，而成于不日。闾阎恬逸，若不知有此
役者。予怃然曰：“别驾公能如是乎？”司李李公以巡事
历屏回，谓予曰：“屏城坚厚观美，与霑益城相伯仲，其
他不能及也。”益信士民之言不诬，而予当日同事之
意，得偕别驾而有成矣。当日水西鸱张交缅，窥视屏
为临之边邑，粉堞雄峙，湖流环绕，屹然为形胜之地，
不独树屏之金汤，且以坚临之藩篱矣。昔吴玠城钓
鱼以为胜于十万师。斯城告竣，而剧寇不敢饮马龙
湖，使黔国宣宁平定之绩，不坠于积衰之后，讵不壮
与！是役也，主议者前抚台沈、前抚台闵、抚台谢、前按
台罗、前按台朱、按台余；会议者，兵道龙、巡道杨、守道
林；捐助以始事者，乡绅陈宪副；共助以乐施者，陈方
伯、吴起部、杨郡丞、段别驾、李大竹、谭高淳、王会同、龙
土司；肩其事者，别驾顾公予与郡丞王公。则从中纲
纪，稍效涓埃之力耳。其前后监工者，张希闵、胡思学、
赵宪、段云凤、杨宗贵、韩邦厚几大使。嗟哉！千寻雉堞，
万载金汤，二百年之缺典，一朝而就，诚盛举也。因士
民之请，勒之石，以共永焉。